Document ID: 32010L0003

ΟΔΗΓΊΑ 2010/3/ΕΕ ΤΗΣ ΕΠΙΤΡΟΠΉΣ
της 1ης Φεβρουαρίου 2010
για τροποποίηση της οδηγίας 76/768/ΕΟΚ του Συμβουλίου σχετικά με τα καλλυντικά προϊόντα, με σκοπό την προσαρμογή του παραρτήματος ΙΙΙ και VI στην τεχνική πρόοδο
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη:
τη συνθήκη για τη λειτουργία της Ευρωπαϊκής Ένωσης,
την οδηγία 76/768/ΕΟΚ του Συμβουλίου, της 27ης Ιουλίου 1976, περί προσεγγίσεως των νομοθεσιών των κρατών μελών των αναφερομένων στα καλλυντικά προϊόντα (1), και ιδίως το άρθρο 8 παράγραφος 2,
Κατόπιν διαβούλευσης με την επιστημονική επιτροπή για την ασφάλεια των καταναλωτών
Εκτιμώντας τα ακόλουθα:
(1)
Η επιστημονική επιτροπή για τα καταναλωτικά προϊόντα (ΕΕΚΠ), η οποία αντικαταστάθηκε στη συνέχεια από την επιστημονική επιτροπή για την ασφάλεια των καταναλωτών (ΕΕΑΚ) με την απόφαση της Επιτροπής 2008/721/ΕΚ (2), στη γνώμη της 15ης Απριλίου 2008, κατέληξε ότι η ουσία Ethyl Lauroyl Arginate HCl είναι ασφαλής για τους καταναλωτές, όταν χρησιμοποιείται στα σαπούνια, τα αντιπιτυριδικά σαμπουάν και στα αποσμητικά εκτός από τα αποσμητικά σπρέι, με μέγιστη επιτρεπόμενη συγκέντρωση 0,8 %. Επομένως, πρέπει να καταχωριστεί στο παράρτημα ΙΙΙ της οδηγίας 76/768/ΕΟΚ.
(2)
Η ΕΕΚΠ κατέληξε, στην ίδια γνώμη, ότι η Ethyl Lauroyl Arginate HCl είναι ασφαλής για τους καταναλωτές, όταν χρησιμοποιείται με μέγιστη επιτρεπόμενη συγκέντρωση 0,4 % ως συντηρητικό στα καλλυντικά προϊόντα. Ωστόσο, η επιτροπή θεωρεί ότι δεν πρέπει να χρησιμοποιείται σε προϊόντα για τα χείλη, για το στόμα ούτε σε σπρέι, λόγω του ενδεχόμενου ερεθισμού των βλεννογόνων και της αναπνευστικής οδού. Επομένως, πρέπει να καταχωριστεί με αυτούς τους περιορισμούς στο παράρτημα VI της οδηγίας 76/768/ΕΟΚ.
(3)
Επομένως, η οδηγία 76/768/ΕΟΚ πρέπει να τροποποιηθεί αναλόγως.
(4)
Τα μέτρα που προβλέπονται στην παρούσα οδηγία είναι σύμφωνα με τη γνώμη της μόνιμης επιτροπής για τα καλλυντικά προϊόντα,
ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:
Άρθρο 1
Τα παραρτήματα III και VI της οδηγίας 76/768/ΕΟΚ τροποποιούνται σύμφωνα με το παράρτημα της παρούσας οδηγίας.
Άρθρο 2
1. Τα κράτη μέλη θεσπίζουν και δημοσιεύουν τις αναγκαίες νομοθετικές, κανονιστικές και διοικητικές διατάξεις για να συμμορφωθούν με την παρούσα οδηγία το αργότερο την 1η Σεπτεμβρίου 2010. Ανακοινώνουν αμέσως στην Επιτροπή το κείμενο των εν λόγω διατάξεων.
Εφαρμόζουν τις εν λόγω διατάξεις από την 1η Μαρτίου 2011.
Όταν τα κράτη μέλη θεσπίζουν τις εν λόγω διατάξεις, αυτές περιέχουν αναφορά στην παρούσα οδηγία ή συνοδεύονται από την αναφορά αυτή κατά την επίσημη δημοσίευσή τους. Ο τρόπος της αναφοράς αποφασίζεται από τα κράτη μέλη.
2. Τα κράτη μέλη ανακοινώνουν στην Επιτροπή το κείμενο των ουσιωδών διατάξεων εσωτερικού δικαίου τις οποίες θεσπίζουν στον τομέα που διέπεται από την παρούσα οδηγία.
Άρθρο 3
Η παρούσα οδηγία αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
Άρθρο 4
Η παρούσα οδηγία απευθύνεται στα κράτη μέλη.
Βρυξέλλες, 1η Φεβρουαρίου 2010.

Labels: 1
17
7
3
0